《纪梦哀容斋陈君也》
元代·黄玠

昨夜梦中逢故人，华屋凉天正潇洒。银罂美酒雕玉觞，亦有尊前唱歌者。

馀欢未尽忽惊寤，蔌蔌寒花落灯灺。忍将今梦梦昔梦，梦去愁来泪盈把。

西园公子多雅怀，死骨凄凉在中野。当时苦爱椎凿声，岂思此日无遗瓦。

古来丰家无好儿，荆棘铜驼秋露下。草间翁仲不解语，焉用鬼驺牵鬼马。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。